Surse din PSD au declarat pentru Digi24.ro că social democrații vor discuta în ședința CEx programată la ora 17:00 la sediul PSD din Kiseleff dacă partidul va mai rămâne la guvernare în cazul în care ALDE decide să rupă coaliția.

„Sunt lideri în partid care vor ieșirea de la guvernare. Este posibil să dăm un vot pe asta”, au declarat surse din partid pentru Digi24.ro.

În Partidul Social Democrat sunt mai mulți lideri care susțin ieșirea partidului de la guvernare, în cazul în care ALDE părăsește coaliția. Aceștia consideră că PSD ar putea să se pregătească mai bine pentru alegerile de anul viitor din opoziție. De asemenea, unii lideri nu susțin o guvernare minoritară. Semnalul a fost dat încă de săptămâna trecută de liderul PSD Vaslui, Dumitru Buzatu.

„PSD nu trebuie să meargă pe varianta unui Guvern minoritar, dacă se rupe coaliția cu ALDE”, a declarat în urmă cu o săptămână, Dumitru Buzatu.

Social-democratul susținea că acest punct de vedere este împărtășit și de alți colegi din partid.

„Este părerea mea personală, dar din discuțiile pe care le-am avut cu diverși colegi, această părere personală este generalizată”, a explicat Buzatu.

Ședința CEx a fost convocată de Viorica Dăncilă pentru ora 17:00, imediat după discuțiile din coaliție care au avut loc în această dimineață.